钦定古今图书集成/历象汇编/岁功典/第021卷 > 金
## 钦定古今图书集成/历象汇编/岁功典/第021卷 > 金

金以元旦受皇太子及臣僚、客使朝贺，上寿赐宴。
按《金史礼志》元日圣诞上寿仪，“皇帝陞御座，鸣鞭报
时毕，殿前班小起居，各复侍立位。舍人引皇太子并
臣僚使客合班入，至丹墀，舞蹈，五拜，平立。阁使奏诸
道表，自皇太子以下皆再拜。”引皇太子升殿褥位，搢
笏，捧盏盘进酒，皇帝受，置于案。皇太子退复褥位，转
盘与执事者出笏，二阁使齐揖入栏子内，拜跪致词
云：“‘元正启祚，品物咸新。恭惟皇帝陛下与天同休’。若
圣节则云：‘万春令节，谨上寿卮，伏愿皇帝陛下万岁
万岁万万岁’。”祝毕，拜，兴，复褥位，同。殿下群僚皆再拜。
宣徽使称：“有制”，在位者皆再拜。宣答曰：“履新上寿，与
卿等内外同庆。”圣节则曰：“得卿寿酒，与卿等内外同。”
庆词毕，舞蹈，五拜齐立。皇太子搢笏，执盘，臣僚分班。
教坊奏乐，皇帝举酒，殿上下侍立臣僚皆再拜。皇太子受虚盏，退立褥位，转盘盏与执事者，出笏左下殿，
乐止。合班在位臣僚皆再拜。分引与宴官上殿，次引
宋国人从至丹墀，再拜，不出班，奏“圣躬万福”，再拜。唱
“有敕赐酒食”，又再拜。各祗候平立。引左廊立，次引高
丽、夏人从，如上仪毕，分引左右廊立。御果床入进酒，
皇帝饮则坐宴，侍立臣皆再拜。进酒官接盏还位，坐
宴官再拜。复坐行酒，传宣立饮讫，再拜坐，次从人再
拜。坐三盏，致语，揖臣使并从人立，诵《口号》毕，坐宴，侍
立官皆再拜，坐，次从人再拜。坐。食入七盏，曲将终，揖
从人立，再拜毕，引出。闻曲时，揖臣使起，再拜下殿，果
床出，至丹墀，合班谢宴，舞蹈五拜，各祗候分引出。

### 世宗大定二年定皇太子正旦生日受贺之仪

按《金史世宗本纪》，不载。　按《礼志》：大定二年，命有司
议亲王百官妃、主命妇见皇太子礼。有司按唐宋旧
仪，拟亲王宗室贺皇太子依册毕受贺礼。然唐礼元
正复有降阶见伯叔答群官再拜之文，又无妃主命
妇见太子之礼。稽古令文，应致参之官相见，或贵贱
殊隔，或长幼亲戚，任从私礼。自今若在东宫候皇太
子“便服，则当从私礼接见。若三师以下，遇皇太子诞
日在御前，则候皇太子先进酒毕，百官望皇太子再
拜，班首跪进酒，又再拜。若赐酒，即当殿跪，饮毕，又再
拜。以为定制。”命颁行之。十二月晦，皇太子奏状曰：“按
《礼》文，亲王井一品宗室皆北面拜伏，臣但答揖而已。
虽曰尊宗子，而在长幼惇叙之间，诚所未安。当时遽
蒙颁降，未获谦让。明日元正，有司将举此礼，伏望圣
慈许臣答拜，庶敦亲亲友爱之义。”上从其请，命尚书
省颁下所司。若皇太子生日，则公服，左上露台栏子
外先再拜，二阁使齐揖入栏子内拜跪。祝毕，就拜，兴，
复位，再拜，又再拜。栖台进酒，退，跪候饮毕，接盏复位，
转台与执事者再拜。宣徽使以酒进，皇帝亲赐酒，接
盏稍退，跪饮毕，宣徽使接盏，复位，再拜。复揖入栏子
内，跪，搢笏，受赐物毕，出笏兴，复位，再拜。退，更衣，入殿
稍东，西向立。皇妃等进劝生日酒，皇太子跪，皇妃等
亦跪，饮毕，各再拜。群官致贺，则其日质明皆公服集
于门外。少詹事奏“请内严”，又奏“外备。”典仪引升座。文
武宫臣入就庭下，重行北向立，典仪曰“再拜”，在位官
皆再拜。班首稍前跪奏：“元正首祚，生日则云‘庆诞令
辰，伏惟皇太子殿下福寿千秋’。”贺毕复位。典仪曰：“再
拜”，宫臣皆再拜，坐受，分东西序立。次引东宫三师于
殿上，三少于殿柱外，北向东上立。皇太子诣南向褥
位，典仪曰“再拜”，师、少皆再拜。班首同前称贺复位。执
事者酌酒一卮，班首奉进，乐作，饮讫乐止。回劝师少
毕，各复位。典仪赞：“师少再拜”，皇太子答拜，师少出，皇
太子就坐。次引亲王入栏子内，一品宗室于栏子外，
馀宗室序班庭下拜，致贺、进酒如上仪。皇太子答拜
毕，就坐。复引随朝三师、三公、宰执于殿上，三品以上
职事官于露阶上，四品以下于庭下北向，每等重行，
以东为上立。皇太子诣褥位，典仪曰“再拜”，上下皆再
拜。毕，班首少前致贺，复位。执事者酌酒一卮，班首奉
进，乐作，饮毕，乐止。如有进献，如常仪。回劝三师、三公。
馀殿上群官，则令执事者以盘行酒。饮毕，典仪曰“再
拜”，上下皆再拜，乃答拜。引群官以次出。少詹事跪奏
“礼毕。”自是岁贺为定制。